
VENDIM
Nr. 790, datë 11.12.2019

PËR SHPRONËSIMIN, PËR INTERES PUBLIK, TË PRONARIT TË PASURISË SË PALUAJTSHME, PRONË PRIVATE, QË PREKET NGA REALIZIMI I PROJEKTIT “SISTEMIM BLLOQESH BANIMI, RRUGA ‘SHABAN BUSHATI’, NË BASHKINË SHKODËR”
 
Në mbështetje të nenit 100 të Kushtetutës, të neneve 5, pika 1, 20 e 21, të ligjit nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, të ndryshuar, me propozimin e ministrit të Brendshëm, Këshilli i Ministrave
 
VENDOSI:

1. Shpronësimin, për interes publik, të pronarit të pasurisë të paluajtshme, pronë private, që preket nga realizimi i projektit “Sistemim blloqesh banimi, rruga ‘Shaban Bushati’, në Bashkinë Shkodër”.
2. Shpronësimi të bëhet në favor të Bashkisë Shkodër.
3. Pronari i pasurisë të paluajtshme, që shpronësohet, të kompensohet në vlerë të plotë, sipas masës përkatëse që paraqitet në tabelën bashkëlidhur këtij vendimi, për pasurinë “truall”, me sipërfaqe 500 (pesëqind) m², me vlerë të përgjithshme prej 4 255 500 (katër milionë e dyqind e pesëdhjetë e pesë mijë e pesëqind) lekësh.
4. Vlera e përgjithshme e shpronësimit, prej 4 255 500 (katër milionë e dyqind e pesëdhjetë e pesë mijë e pesëqind) lekësh, të përballohet nga të ardhurat e Bashkisë Shkodër, planifikuar në buxhetin e saj, me vendim të këshillit bashkiak.   
5. Shpronësimi të fillojë menjëherë pas botimit të këtij vendimi në Fletoren Zyrtare. Afati i përfundimit të shpronësimit të jetë tre muaj pas datës së hyrjes në fuqi të këtij vendimi.
6. Shpenzimet procedurale, në vlerën 70 000 (shtatëdhjetë mijë) lekë, të përballohen nga buxheti i miratuar për Ministrinë e Brendshme.
7. Pronari i pasurisë së paluajtshme, që shpronësohet, sipas tabelës bashkëlidhur këtij vendimi, të kompensohet, për efekt shpronësimi, pasi të ketë paraqitur pranë Bashkisë Shkodër certifikatën e pronësisë, hartën treguese të regjistrimit, si dhe kartelën e pasurisë. 
8. Afati i përfundimit të punimeve të objektit të jetë në përputhje me afatet e parashikuara nga Bashkia Shkodër.
9. Agjencia Shtetërore e Kadastrës, brenda 30 (tridhjetë) ditëve nga data e miratimit të këtij vendimi, në bashkëpunim me Bashkinë Shkodër, të fillojnë procedurat për hedhjen e gjurmës së projektit në hartën kadastrale, sipas planimetrisë së shpronësimit, të miratuar, dhe të bëjnë kalimin e pronësisë për pasurinë e shpronësuar në favor të Bashkisë Shkodër.
10. Agjencia Shtetërore e Kadastrës të pezullojë të gjitha transaksionet me pasurinë e shpronësuar, deri në momentin kur do të realizohen procesi i hedhjes së gjurmës së projektit në hartën kadastrale dhe kalimi i pronësisë për pasurinë e shpronësuar.  
11. Ngarkohen Ministria e Brendshme, Agjencia Shtetërore e Kadastrës dhe Bashkia Shkodër për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTËR
Erion Braçe



[bookmark: _GoBack]LISTA E PRONAVE DHE E PRONARIT QË DO TË SHPRONËSOHET PËR PROJEKTIN “SISTEMIM BLLOQE BANIMI RRUGA ‘SHABAN BUSHATI’, BASHKIA SHKODËR”

	Nr.
	Emër mbiemër (pronari që shpronësohet)
	Zona kadastrale
	Nr. i pasurisë
	Vol.
	Faqe 
	Sipërfaqja e truallit që shpronësohet/m2
	Çmimi i truallit lekë/m²
	Vlera e truallit/lekë
	Shënime

	1
	Artan Ferit Salihi
	8591
	4/1072
	56
	36
	500
	8,511
	4,255,500
	Konfirmim nga ZVRPP-ja

	
	Totali
	
	
	
	
	
	
	4 255 500

